**Fiesta Internationale** on aastatel 1986–1993 Pärnus korraldatud muusikafestival.

Džässifestivalide traditsioon kasvas välja Pärnus kohvikus "Võit" 1985–1986 toimunud džässikontsertide sarjast. Aastatel 1986–1988 kandis festival pealkirja **"Pärnu Jazz"**, aastal 1989 **"Jazz Fiesta"** ning alates aastast 1990 **"FiESTa Internationale"**.

Kõigil aastatel oli festivali kunstiline juht Herbert Murd.

1986. aasta festival
--------------------

Esimesel festivalil 1986. aastal esinesid Pärnus Rein Rannap, Tõnis Mägi ja Muusik Seif, Juri Rosenfeld, Silvi Vrait koos Jaak Jürissoniga, Tõnu Naissoo, Tiit Pauluse ja Urmas Lattikase ansamblid, Margus Kappel, Kare Kauks, Villu Veski, Jaak Johanson, V.S.P. Projekt, Kiigelaulukuuik, Rock Hotel koos puhkpillisektsiooniga, Kobrin Blues Band, Arvo Pilliroo sekstett, Barbershop-kvartett, Igor Garšnek, Avo Tamme ja Lea Kangur Eestist, duo Anatoli Vapirov ja Sergei Kurjohhin Leningradist, trio Arkadi Šilkloper, Arkadi Kiritšenko ja Sergei Letov Moskvast, Retro Riiast ja Georgi Fain Kuibõševist (koos Arvo Pilliroo, Toivo Undi ja Andrus Vahtiga). Toimus Taidlusdžässi konkurss, mille võitis Tõnu Rein Pärnust ja tegutses muusikakliinik Valter Ojakääru, Igor Garšneki, Priit Kikerpuu ja Andrus Vahi juhendamisel. Pärnu kinodes näidati muusikafilme. Festivali plakati ja sümboolika kujundas Ulvi Kuusk.

1987. aasta festival
--------------------

1987. aasta festivalil esines kogu Eesti muusikaeliit: Tallinna džässkvartett koosseisus Helmut Anniko, Tiit Paulus, Toivo Unt ja Toomas Rull, Urmas Lattikase ansambel, Tõnis Mägi, Silvi Vrait Blues Band, Jaak Jürisson, Avo Tamme, Sergei Manukjan, Villu Veski ansambel, Jossif Šagal, Kare Kauks, Alo Mattiisen, Kärt, Jaak ja Mart Johanson koos Indrek Veskimäega, Peeter Volkonski, Sven Kullerkupp, Kärt Tomingas ansambliga Park, Pärnu bigbänd eesotsas Loit Lepalaanega ning bigbänd Valter Ojakääru juhtimisel. Lisaks veel Lembit Saarsalu koos Leonid Vintškevitšiga Kurskist, Vladimir Tšekassin Vilniusest, Arkadi Šilkloperi trio Moskvast, Tatevik Hovanesjan Jerevanist, Diskomfort Riiast ja Polina Ossetinskaja Odessast. Raimond Valgrele pühendatud kontserdil laulis Valgre laule Sulev Luik koos Tõnu Raadikuga. Taas toimus ka "Taidlusdžäzzi" konkurss ja muusikakliinik Tiit Pauluse, Toivo Undi, Taavo Remmeli, Toomas Rulli, Igor Garšneki ja Jaak Jürissoni juhtimisel. Esmakordselt toimunud kunstiprogramm koosnes Concordia Klar-Ulase graafikast ja Riho Kulla skulptuuridest. Festivali plakati kujundas Ulvi Kuusk.

1988. aasta festival
--------------------

1988. aastal esines Pärnus taas kogu Eesti muusikaparemik: Silvi Vrait, Jaak Jürisson, Tõnis Mägi, Heidi Tamme, Kare Kauks, Kärt Tomingas, Reet Kromel, Mare Väljataga, Jaak Johanson, Mart Sander, Artur Raidmets, Peeter Kardna, Tõnu Naissoo kvartett, Urmas Lattikase ansambel, Arvo Pilliroo kvartett, Avo Tamme trio, Ultima Thule, Horre Zeigeri bigband, Kalevi bigband, Pärnu bigband, Tallinna Riikliku Konservatooriumi trio koosseisus Arvo Leibur, Henry-David Varema ning Indrek Laul ja vokaalansamblid Kiigelaulukuuik ning Evergreen. Samuti esinesid festivalil vokalist Tatevik Hovanesjan Jerevanist, pianist Igor Bril koos oma õpilase Leonid Ptaškoga, laulja Valentina Ponomarjova ning multiinstrumentalistid Arkadi Šilkloper ja Sergei Letov Moskvast, trummar Vladimir Tarassov Vilniusest, kitarrist Valeri Belinov koos ansambliga Popolzovenije Leningradist, solistide ansambel Via Tertia Riiast ja Orkestrion Volgogradist. Pärnu sõpruslinnast Vaasast tuli ansambel Hollis Brown. Tõnu Naissoo eestvedamisel tähistati Uno Naissoo 60. sünniaastapäeva. Samuti toimus Raimond Valgre mälestuspäev, kus režissöör Mati Põldre esitles oma Raimond Valgrest rääkivat mängufilmi "Igavesti Teie" ning Hardi Tiidus koos Rudolf Kurgoga jagas oma mälestusi legendaarsest heliloojast ja muusikust. Üks kontsert toimus ka väljaspool Pärnut, selleks oli "Tori Jass" Toris. Festivali plakati kujundas Ulvi Kuusk, kontserdipaikade disaini lõid Eero Jürgenson, Toivo Raidmets ja Taso Mähar.

1989. aasta festival
--------------------

1989. aastal esinesid festivalil Jim Gilbert koos Sue Burnsiga USA-st, Götz Tangerding Trio, Pontifex ja Kalle Aldis Laar Saksamaalt, H. Hanseni kvintett Taanist, Mynta ning jazzballett Etage Rootsist, Trio Töykeät, Nokoko ning Encko Happy Swingers Soomest, Andrei Rjabovi kvartett ja kosmilise folkloori ansambel Põhjaväaravad Venemaalt, Eestist aga Ultima Thule, Rosta Aknad, Kiigelaulukuuik, Tunnetusüksus, Data, Sergei Manukjan & Villu Veski kvartett, V.S.P. Projekt, Tõnis Mägi, Silvi Vrait, Peeter Volkonski, Jaak Johanson, Marko Matvere, Kärt Tomingas oma ansambliga, Heidy Tamme, Tõnu Naissoo, Peeter Kardna, Helmut Aniko ansambel, Lembit Saarsalu kvartett, Urmas Lattikase kvintett, Avo Tamme kvartett jt. Jazzkonservatooriumi nime all aset leidnud loengutel esinesid Götz Tangerding, Erkki Lappalainen ja Peeter Volkonski. VAT Teater tuli välja performance'iga "Joo meri tühjaks", toimus Iti Norralti tekstiilide ja Tõnu Talve isikunäitus "Pöördumine". Festivali tunnusgraafika kujundas Enn Kivi, kontserdilavade disainerid olid Marko Kekišev, Eero Jürgenson, Toivo Raidmets ja Taso Mähar.

1990. aasta festival
--------------------

Aastal 1990 esines festivalil nimekas John McLaughlin, lisaks veel Mike Deasy (USA), Synthesis (USA), Hasse Walli ja Asamaan (Soome-Senegal), Agora Brazil (Rootsi), Peter Kowald (Saksamaa), Kalle Aldis Laar (Saksamaa), Götz Tangering Trio (Saksamaa), Tri "O" (Venemaa) ja paljud teised, sealhulgas kogu eesti džässiparemik. Lisaks muusikaprogrammile liitus Fiesta festivaliga Baltoscandali rahvusvaheline teatrikava Peeter Jalaka juhtimisel. Festivali peakunstnik oli Enn Kivi, disainerid Eero Jürgenson, Taso Mähar ja Toivo Raidmets, lavakujundaja Lilja Blumenfeld, serigraafika lõi Ulvi Kuusk.

1991. aasta festival
--------------------

1991. aasta festivalil esines saksa avangardmuusika pioneer Peter Brötzmann koos oma MÄRZ Comboga (trompetil Toshinori Kondo Jaapanist ja kitarril Nicky Skopelitis New Yorgist), samuti Young Tuxedo Jazz Band New Orleansist, Steve Cohn ja Tom Dycus USA-st, Marilia Brasiiliast, Carole Grimes Inglismaalt, Peter Kowald, Hans Reichel, Bach & Blues ja Kalle Aldis Laar Saksamaalt, Vladimir Tarassov ja V. Labutis Trio Leedust, Debbie Cameron (koos eesti ansamblitega Avicenna ja Karavan), trio Koch-Schütz-Studer Šveitsist, Nouvelle Cuisine Austriast, Ole Bram & Fritz von Bülow Quartet ning Global Guarantee Orchestra Taanist, Kicki Enqvist & Jerker Johanssons Quartet ning Peter Asplund Jazz Quartet Rootsist, trio Šilkloper-Alperin-Starostin Moskvast, Enver Izmailov koos Narket Ramazanov Krimmist, Tyva Tuvast, Jazz Chorale Gruusiast. Eesti muusikuid esindasid Tõnu Naissoo ja Eesti Raadio Big Band koos Mike Peipmaniga Austraaliast, Tunnetusüksus koos Kalle Aldis Laariga Saksamaalt, Silvi Vrait, Pantokraator, Pajuke, Väikeste Lõõtspillide Ühing, Jaak ja Mart Johanson, Compromise Blue, Jäääär, Nevil Blumberg, Urmas Lattikas Band, duod Arvo Pilliroog-Ain Agan, Avo Tamme – Tiit Paulus ja Kärt Tomingas – Vello Toomemets. Toimus Raimond Valgrele pühendatud kontsert, kus esinesid Sulev Luik, Heli Vahing, Kärt Tomingas ja Rain Simmul. Lisaks sai näha Henry Smith'i (USA) tantsuetendust "Warriors Don't Die", California sõltumatute kunstnike ühisnäitust, Tõnu Talve performance'it (kaastegev Erich Krieger) ja Enelini moeshow. Festivali graafilise disaini kujundas Marko Kekišev, lavade ja linnaruumi kujunduse lõid Eero Jürgenson, Taso Mähar ja Toivo Raidmets.

1992. aasta festival
--------------------

1992. aastal esinesid festivalil Yamar Tama Thiam Senegalist, One Time Inglismaalt, Toys of Joy Taanist, Kalle Laar / Takashi Kazamaki New Yorgist, Hans Reichel Saksamaalt, Bhagavad Guitars Austraaliast, Piirpauke, Rinneradio ja Boycot Soomest, Skirmantas Sasnauskas Jazz Quartet Leedust, Shuffle Demons Kanadast. Viimane salvestas Pärnus ka ühe loo oma live-helikandjale "Alive in Europe". Eesti muusikutest astusid üles Tõnis Mägi ansambliga 777, Tunnetusüksus, InBoil ja Jäääär, vennad Johansonid, Eriti Kurva Muusika Orkester, Sitimaan Pärnust. Koos muusikaprogrammiga toimus samal ajal Baltoscandali teatriprogramm. Festivali graafilise disaini kujundas Marko Kekišev, lavade ja linnaruumi kujunduse lõid Eero Jürgenson, Taso Mähar ja Toivo Raidmets.

1993. aasta festival
--------------------

Aastal 1993 oli esinejate seas valge bluusi tippnimi John Hammond, Charles Gayle Trio, New & Used ning Roy Nathanson & Anthony Coleman New Yorgi džässiklubist Knitting Factory ja Peter Gabrieli maailmamuusika organisatsiooni W.O.M.A.D. artistid (S. E. Rogie Sierra Leonest, Remmy Ongala & Super Matimila Orchestra Tansaaniast ja Ayub Ogada Keeniast). Maailmamuusikat pakkusid ka Orquestra Cumbre De Pinar del Rio Kuubast ja Sharkiat Egiptusest, Global Guarantee Orchestra Taanist. Veel esinesid festivalil iirlane Kevin Coyne, John King, Joe Vestich ja Where's The band? New Yorgist, B-Shops for The Poor Inglismaalt, Day & Taxi ning Šveitsist, Cosmic Zoo ja Julia Rootsist. Olulisematest soome artistidest esinesid festivalil Trio Töykeät, Piirpauke, Slobo Horo ja mitmed teised. Eesti muusikutest olid astusid üles Panto, Kiigelaulukuuik, Aleksander Müller, Mister Lawrence, Sitimaan, Kolumbus Kris jpt. Ruto Killakund Peeter Jalaka eestvedamisel pakkus oma teatriprojekti. Festivali plakati ja firmastiili kujundas Marko Kekišev.

30. aastapäeva kontsert
-----------------------

Mais 2016 tähistati kontserdiga Endla teatris 30 aasta möödumist esimesest festivalist. Esinesid Pärnu Bluesiklubi ansambel Blue Passion, Tuuli Velling koos Teet Vellingu ja Mart Sooga, Anneli Kadakas – Andres Roots ja Tom Waitsi ansamblist tuntuks saanud kitarrist Omar Torrez koos Reigo Ahvena, Tanel Rubeni ja Mihkel Mälgandiga.